Maʉ̃ tẽã judíorãbara fiesta osidꞌa, mawũẽ Jesús wãrĩzesia Jerusalén pʉwʉrʉedꞌa.
Jerusalénne edꞌa wãbarita puerta ovejarãneã abada kꞌaita bꞌʉa posota, maʉ̃ta hebreo bedꞌeadꞌera Betesda abada, mamarã juesoma bꞌʉa de zaketa.
Maʉ̃za kꞌayarãta bio nʉmasia, daʉbꞌerrea bꞌeta, wã bꞌe ẽã bꞌeta, kꞌakua pira ẽã kꞌaya bꞌeta nʉmasia, maʉ̃rãbara jʉ̃ã bꞌeasia poso õbꞌʉta pirayeedꞌa.
Maʉ̃ẽnabema edꞌaudꞌe ángelta zepe maʉ̃ poso õbꞌʉta pirabi bꞌasia, mawũẽ pirabʉrʉdꞌe naara doedꞌa õbꞌebʉrʉta bꞌe bꞌasia ne bariduba kꞌaya bꞌʉta.
Maʉ̃ne ũmakĩrãta mama bꞌasia treinta y ocho año bata kꞌaya bꞌʉta.
Maʉ̃ tabꞌʉta Jesúsba ũdubʉrʉdꞌera, mawũã bꞌʉta ewari dããrã bata kꞌawuape mawũãsia: ¿Bʉra bꞌe krĩña bꞌʉka?
Mawũãĩ kꞌayabara panaʉ̃ mawũãsia: Nokꞌó, mʉrã bꞌe krĩña bꞌʉa, mawũãmina poso pirabʉrʉdꞌera mʉrã kꞌaiba doedꞌa õbꞌʉdꞌaita ne ẽã, mawũẽ mʉ wãbʉrʉedꞌa awʉrʉta edꞌa wã bꞌʉa mʉ nawedꞌa.
Mawũãĩ Jesúsbara mawũãsia: Piradrʉrua, bʉzhi ertõ jiraedape tebarua.
Audre ẽãne maʉ̃ bꞌesia, mawũẽ izhi ertõ jiraedape tebadꞌewasia. Ẽnaʉ̃bada ewari basia maʉ̃ ewadera.
Mawũẽ judíorãbara mawũã bꞌebʉrʉa mawũãsidꞌa: Idꞌira ẽnaʉ̃bada ewaria, mawũẽ bʉzhi ertõ anʉma bꞌe ẽã.
Mawũãnaĩ izhara panaʉ̃ mawũãsia: Mʉta bꞌebidꞌabara ertõ jiraedape tebarua asia.
Mawũãĩ widꞌi mawũãsidꞌa: ¿Kꞌaiba bʉaa mawũã bʉzhi ertõ jiraedape tebarua asi?
Mawũãbʉdadꞌera zhi bꞌedꞌabara kꞌawua ẽbasia kꞌaita, Jesús nebasi baera mama zhãrã kꞌabana nʉmanane edꞌa.
Tẽã Jesúsbara ũdupe mawũãsia: Bʉra bꞌesia, mawũẽ wueta kꞌazhiruata orãrũã audre zuburia ẽbaita.
Maʉ̃ wãpe judíorãã jarasia izhira Jesúsba bꞌebidꞌata.